Nokia N900

**Nokia N900** on Nokian valmistama älypuhelin. Se on Nokia N810 Internet Tabletin seuraaja. Sen oletuskäyttöjärjestelmä, Maemo 5, on Linux-pohjainen käyttöjärjestelmä, joka kehitettiin alkujaan Nokia 770 Internet Tabletia varten. Se on ensimmäinen Nokia-laite, joka käyttää Texas Instrumentsin OMAP3 -mikroprosessoria, jossa on ARM Cortex-A8 -ydin. Toisin kuin sitä edeltäneet kolme Nokia Internet Tabletia, Nokia N900 on ensimmäinen Maemo-laite, joka sisältää matkapuhelintoiminnot (nelitaajuus GSM ja 3G UMTS/HSDPA).

N900 toimii kannettavana internet-päätteenä, ja sisältää sähköpostin, verkkoselaimen ja pääsyn online-palveluihin, 5 megapikselin digitaalikameran still-kuvien tai videokuvan kuvaamiseen, kannettavan mediasoittimen musiikin ja videon toistoon, laskimen, pelikonsolin ja tekstieditorin, SMS-ominaisuudet sekä matkapuhelinominaisuudet joko matkapuhelinverkkoa tai VoIP:tä Internetin välityksellä käyttäen. Maemo tarjoaa X-terminaali-käyttöliittymän ydinkäyttöjärjestelmän kanssa toimimiseen.

Se ensiesiteltiin Nokia Worldissa 2. syyskuuta 2009 ja julkaistiin 11. marraskuuta 2009 Yhdysvalloissa ja yhdeksässä Euroopan maassa.

N900 julkaistiin Maemo 5:n rinnalla, antaen laittelle kaiken kaikkiaan edeltäjiään kosketusystävällisemmän käyttöliittymän sekä muokattavan kotinäytön, jossa yhdistyvät sovellusten kuvakkeet ja pikakuvakkeet. Maemo 5 tukee Adobe Flash Playerin versiota 9.4, ja sisältää useita ohjelmia, jotka on varta vasten suunniteltu mobiilialustaa varten, kuten uusi kosketusystävällinen mediasoitin.

## Historia ja saatavuus
Nokia N900 julkistettiin 17. syyskuuta 2008 Nokian Ari Jaaksin pääpuhe-esityksen aikana. Maemo 5:n uudet tuetut ominaisuudet, kuten esimerkiksi matkapuhelinyhteydet 3G/HSPA-verkossa, TI OMAP3-suoritin ja korkearesoluutioisen kameran tuki, julkistettiin. Yhteensopivuudesta vanhempien Internet Tabletien kanssa ei mainittu eikä mitään aikataulua asetettu. Joulukuussa 2008 julkaistun Maemo 5:n ohjelmistokehityspakin esi-alphaversion kohteena oli yksinomaan OMAP3-arkkitehtuuri; se laittoi käyttöliittymän uuteen uskoon, lisäsi tuen laitteistopohjaiselle grafiikkakiihdytykselle ja muille toiminnoille, kuten matkapuhelinverkkoyhteyksille ja korkealaatuiselle kameralle, joita ei sen ajan Internet Tableteista löytynyt.

Kehitysasteella ollessaan koodinimen Rover saaneen N900:n ensimmäinen kuva ja spesifikaatiot julkaistiin toukokuussa 2009. FCC:n hyväksyntädokumenttien julkaisu elokuussa 2009 vahvisti laitteen ja tarjosi toisen koodinimen RX-51. Nokia N900 julkistettiin virallisesti 2. syyskuuta 2009 Saksassa pidetyssä Nokia World 2009 -tilaisuudessa. Nokia sanoo sen olevan vaihe 4 5:stä Maemo-sarjan laitteista, joista ensimmäinen - Nokia 770 julkaistiin vuonna 2005.

Laite oli aluksi saatavilla valikoiduilla alueilla marraskuusta 2009 alkaen (4. joulukuuta alkaen Yhdistyneessä kuningaskunnassa) vähittäismyyntihinnan ollessa 599 € Suomessa, Saksassa, Italiassa, Alankomaissa ja Espanjassa, 649 € Ranskassa, 2 499 zł Puolassa, 5 995 kr Ruotsissa ja £499 Yhdistyneessä kuningaskunnassa, kaikki hinnat sisältäen arvonlisäveron. Yhdysvaltain vähittäismyyntihinta julkaisun aikaan oli $649 ilman myyntiveroa.
 Kanadassa se oli saatavilla itsenäisten vähittäismyyjien kautta noin C$800:n hintaan. Maaliskuussa 2010 Nokian Australian-sivusto listasi N900:n kotisivullaan, mikä saattaisi viitata julkaisuun lähitulevaisuudessa. Julkaisun aikaan laitetta oli saatavilla vain mustana. Aluksi saatavuus oli erittäin rajoitettua, mikä johti uusiin viivästyksiin. Nokia totesi lausunnossaan, että ennakkotilausten kysyntä oli suurempaa kuin mitä odotettiin. Nokia N900 julkaistiin Hongkongissa 29. toukokuuta 2010 ja siihen oli lisätty ominaisuuksia helpottamaan käsin kirjoitettujen merkkien tunnistamista. Julkaisun aikaan hinta oli 4998 HKD.

## Laitteisto

### Suorittimet
Nokia N900:ssa on OMAP 3430 ARM Cortex A8, joka on Texas Instrumentsin valmistama järjestelmäpiiri (), joka pohjautuu 65&nbsp;nanometrin CMOS-prosessiin. OMAP 3430 koostuu kolmesta mikroprosessorista; Cortex A8 kellotaajuudella 600&nbsp;MHz (tukee kellotaajuuksia jopa 1,15&nbsp;GHz saakka oikein toteutetun ylikellotuksen avulla), jota käytetään käyttöjärjestelmän ja sovellusten pyörittämiseen, Imagination Technologiesin valmistama PowerVR SGX 530 -grafiikkaprosessori, joka tukee OpenGL ES 2.0:aa ja pystyy tekemään jopa 14 MPolys/s ja TMS320C64x, digitaalinen signaaliprosessori, jonka kellotaajuus on 430&nbsp;MHz ja se huolehtii kuvanprosessoinnista (kamera), äänen prosessoinnista (puhelinominaisuudet) ja tiedonlähetyksestä. TMS320C64x:n päätarkoitus on vapauttaa Cortex A8 ääni- ja videosignaalin prosessoinnista. Lisäksi joidenkin N900-laitteiden OMAP 3430 on onnistuneesti ylikellotettu jopa 1 150&nbsp;MHz saakka muokatun ytimen avulla sekä muokkaamalla ytimen virta-asetustiedostoa. Järjestelmällä on 256&nbsp;MB omaa korkean suorituskyvyn keskusmuistia (Mobile DDR), jonka parina on käyttöjärjestelmän hallinnoima 768&nbsp;MB:n sivutustila. Tämä tarjoaa yhteensä 1&nbsp;GB:n verran virtuaalista muistia.

### Näyttö ja syötemekanismit
Nokia N900:ssa on 3.5 tuuman (89 millimetrin) resistiivinen kosketusnäyttö, jonka resoluutio on 800 × 480 pikseliä (WVGA, 267 pikseliä tuumaa kohden). Sekä Nokian että Xorg.login mukaan se pystyy näyttämään jopa 65 tuhatta väriä (565 RGB). Nokia N900:n kamera pystyy ottamaan 2 592 × 1 944:n pikselin kuvia ja siinä on Carl Zeissin optiikka, automaattinen tarkennus, kaksi LED-salamaa, videovalo ja paikkatietomerkintätuki. Nestekidenäyttö on transreflektiivinen mahdollistaakseen käytettävyyden erilaisissa kirkkaustiloissa, aina päivänvalosta pimeyteen. Haptista palautetta tarjotaan kosketusnäytön syötteeseen soveltamalla pieni tärinä tai ääni; käyttäjä voi valita, haluaako hän käyttää tätä ominaisuutta. Styluksen avulla käyttäjän syöte voi olla tarkempaa ja hän pääsee käsiksi pienimpiin käyttöliittymän kohteisiin. 3-akselinen kiihtyvyysanturi mahdollistaa ruudun suunnan vaihtamisen pysty- ja vaakasuunnan välillä tietyissä sovelluksissa, tai sitä voi käyttää käyttäjän syötteenä peleissä ja sovelluksissa. Kun kojelauta tai työpöytä on aktiivinen, laitteen kääntäminen vaaka-asennosta pystyasentoon aktivoi puhelinsovelluksen (ominaisuus, jonka käyttäjä voi myös halutessaan poistaa käytöstä). PR1.2-päivityksen avulla verkkosivustoja pystyy tarkastelemaan pystyasennossa. Ohjelmistonkehittäjät voivat halutessaan lisätä sovelluksiinsa pystyasentotuen. Etäisyyden tunnistinanturi ottaa näyttönäkymän ja kosketusnäytön pois käytöstä, kun laite tuodaan kasvojen lähelle puhelun aikana.

Nokia N810:n nelirivinen liukunäppäimistö ja D-pad on korvattu Nokia N900:ssa kolmirivisessä taustavalaistulla liukunäppäimistöllä, jossa on nuolinäppäimet (ja kuten aiemmissakin Internet Tableteissa, näytöllä näkyvä näppäimistö on myös saatavilla). Englanninkielisen QWERTY-näppäinasettelun lisäksi liukunäppäimistö on saatavilla italiankielisellä, ranskankielisellä, saksankielisellä, venäjänkielisellä, tšekinkielisellä, pohjoismaisella (suomi, ruotsi), ja espanjankielisellä näppäinasettelulla. Nokia N900:ssa on ympäristön valoisuuden tunnistin, joka säätelee näytön kirkkautta ja aktivoi näppäimistön taustavalon. Käyttöjärjestelmän mukana tulee sanojenennustusohjelma, jonka voi määrittää käyttäjän mieltymysten mukaan (automaattinen iso kirjain, sanan lopun täydentäminen, automaattinen väli sanojen väliin).

Laitteessa on itsenäinen GPS vapaaehtoisella A-GPS-toiminnallisuudella ja Ovi Maps -sovellus on esiasennettuna. Ovi Maps tarjoaa tyypillisiä karttatoimintoja, kuten vaihtoehtoisia näkymiä (kolmiulotteiset maamerkit, satelliitti- ja hybridikartat), osoite-/paikkahaku ja reittisuunnittelu, vaikkakin siinä ei vielä ole vaihe vaiheelta -navigointia.

Takaosan 5 megapikselin kamerassa on automaattitarkennusominaisuus, kaksi LED-salamaa, 4:3 ja 16:9 -kuvasuhdevaihtoehdot ja 3x digitaalinen zoom. Tämän kameran polttoväli on 5.2&nbsp;mm, valotusaukko on f/2.8, ja tarkennusalue on 10&nbsp;cm:stä äärettömään. Se pystyy tallentamaan videokuvaa 848 × 480 pikselin resoluutioisena 25:n kehysnopeudella. Liukuva luukku suojaa linssiä kun sitä ei käytetä. Luukun avaaminen avaa kamerasovelluksen. Vaikkakin etuosan kamera pystyy tallentamaan jopa 640 × 480 pikselin videokuvaa ja esituotantoyksikköjä pystyi käyttämään videopuheluiden tekemiseen Google Talkin avulla, vähittäismyyntiyksikössä ei ollut mitään ohjelmistoa videopuheluiden tai videochatin tukea varten. PR1.2-OTA (over-the-air) -päivityksessä lisättiin Skype-videopuhelutuki ja otettiin käyttöön etupuolen kamera. Joidenkin ohjelmistopäivitysten avulla puhelin pystyy toistamaan/nauhoittamaan 720p:n videokuvaa.

### Painikkeet
Kun pidät laitetta kädessäsi näytön ollessa itseesi päin; ylhäällä, vasemmalta oikealle, keinuvat painikkeet (jotka toimivat äänenvoimakkuuden säätönäppäiminä tai lähennys-/loitonnuspainikkeina asiayhteydestä riippuen), virtapainike ja kamerapainike. Virtapainikkeen painaminen tuo esiin valikon, josta käsin voi vaihtaa profiilia, ottaa käyttöön offline- eli lentokonetilan (joka poistaa käytöstä kaikki ulosmenevät signaalit), lukita laitteen (joko "turvallisesti", joka vaatii avainkoodin, tai yksinkertaisesti) sekä vaihtoehdon päättää nykyinen tehtävä.

Koska Nokia N900:ssa on vähemmän fyysisiä painikkeita, se käyttää kosketusnäyttöä näyttääkseen painikkeita näytöllä, esimerkiksi puhelun hyväksymisen, hylkäämisen tai lopettamisen painikkeet.

### Audio ja ulostulo
N900:ssa on mikrofoni ja stereokaiuttimet laitteen molemmilla puolilla. Siinä on myös 3.5&nbsp;mm:n nelinapainen jakkiliitin, joka samanaikaisesti tarjoaa stereo audio -ulostulon ja joko mikrofonin sisääntulon tai videon ulostulon. PAL- ja NTSC-TV-ulostulo on mahdollista Nokia Video Connectivity Cable -kaapelin (mukana ostopaketissa) tai standardin TRRS -> 3x RCA -kaapelin avulla.

Tietojen synkronointia, massamuistitilaa (asiakas) ja akun lataamista varten on High-Speed USB 2.0 USB Micro-B -liitin. Toisin kuin Nokian Internet Tabletien aiemmat versiot, Nokia N900:ssa ei ole käytössä USB On-The-Go (kyky toimia USB-isäntänä) oletuksena; tämä tehtiin siksi, että laite saatiin tuotantoon määräaikaan mennessä ja jotta USB-sertifiointi saataisiin. Yhteisö on pyrkinyt tuomaan tämän tuen myöhemmin laitteeseen ja tällä hetkellä sen mahdollistava ohjelmisto on beetatasolla.

Sisäänrakennettu Bluetooth v2.1 tukee langattomia kuulokkeita ja HSP-profiilin avulla. Nokia N900 tukee A2DP-profiilin kautta laitteistoa, joka kykenee stereo audio -ulostuloon. Sisäänrakennettuja auton hands-free -sarjoja tuetaan HFP-profiilin avulla. Tiedostonsiirtoa (FTP) sekä kohteiden vastaanottamista (OPP) tuetaan. Laitetta voi etähallita AVRCP-profiilin avulla. Internet-yhteydet ns. tethering-tekniikan avulla mahdollistava DUN-, Bluetooth-näppäimistötuen vaatima HID- ja Bluetooth-verkkoyhteyksille tarkoitettu PAN-profiilia ei tueta, mutta ne voi ottaa käyttöön.

Edellä mainitut laitteet voivat myös toimia FM-vastaanottimina, mahdollistaen FM-radion kuuntelemisen. N900:ssa on myös 88.1–107.9&nbsp;MHz:n FM-lähetin, joka voi esimerkiksi soittaa musiikkia erillisen radion kautta. (Huomioi, että FM-vastaanottimen taajuusaluetta voi laajentaa jopa 76.0–107.9&nbsp;MHz saakka yhteisön tukemien käyttöjärjestelmän muutosten avulla) Tämän lisäksi Nokia N900:ssa on Wi-Fi b/g -yhteystuki, joka tukee WEP-, WPA- ja WPA2 (AES/TKIP) -turvallisuusprotokollia.

Nokia N900 voi synkronisoida Microsoft Outlookin kautta ActiveSyncin avulla sekä useiden muiden sähköposti- ja kalenteriasiakasohjelmien kanssa SyncML:n avulla Bluetoothin tai micro-USB:in välityksellä. Yhteystietoja voi vaihtaa vCard-tiedostomuodon avulla, jota useat sähköpostiohjelmat, mukaan lukien Evolution ja Microsoft Outlook, tukevat.

Laitteessa on myös infrapunaportti (joka ei ole IrDA-yhteensopiva), jota voi käyttää yhdessä kolmannen osapuolen ohjelmiston kanssa muuntaakseen Nokia N900:n kaukosäätimeksi.

### Akku ja SIM
N900:n mukana tulevan BL-5J (1 320 mAh) -akun kesto vaikuttaa erittäin riittämättömältä ja se ei kestänyt kokonaista työpäivää internet-yhteyden ollessa päällä ja puheluita soitettaessa. Lehdistötiedotteessa Nokia totesi, että heidän tavoitteenaan on "*[akku, joka kestää] yhden koko päivän täyttä käyttöä*" tai "Aina online-tilassa : Jopa 2×4 päivää (TCP/IP-yhdistettynä)" ja "Aktiivinen online-käyttö : Jopa 1+ päivä". Varhaisten käyttäjäkokemusten mukaan akunkesto vaihtelee 12 tunnista (Wi-Fi päällä, web-selailua, videoa ja hieman GPS:n käyttöä), noin kahteen päivään online-tilassa, mutta ei koko ajan käytössä. Arvo näyttää riippuvan kovasti käyttäjän valitsemista taustaohjelmista, aktiivista työpöydän vekottimista, pikaviestimien ja sähköpostin tarkastamisen aikavälistä, sekä matkapuhelinverkon signaalin laadusta (varsinkin 3G:n ollessa kyseessä) sekä joissakin tapauksissa ohjelmiston ohjelmointivirheistä. Nokia ilmoitti puheajaksi noin 9 tuntia GSM-verkossa ja 5 tuntia 3G-verkossa. Akunkestoa voi merkittävästi parantaa poistamalla GPS/A-GPS:n, Wi-Fin ja Bluetoothin käytöstä ja korvaamalla 3G:n 2G/GPRS:llä.

Vaikkakin aiemmat Internet Tabletit käyttivät isompia akkuja (1 500&nbsp;mAh verrattuna N900:n 1 320&nbsp;mAh:iin), ne pohjautuivat vähemmän tehokkaaseen mikroprosessoriin. Nokia N810:n tyypillinen akunkesto on noin 7 tuntia jatkuvaa käyttöä, näytön ja Wi-Fin ollessa päällä. Periaatteessa N900:n kohdalla luvut ovat paljon isompia. Kolmansien osapuolien akkuja, joiden kapasiteetti on jopa 2 400&nbsp;mAh, on saatavilla N900:lle. On olemassa myös yhteisön tukemia muutoksia, joihin yleensä kuuluu kahden akun rinnakkainkytkentä, joita voi tehdä kolmannen osapuolen N900-yhteensopiville akuille, nostaakseen Nokia N900:n akunkeston jopa yli 3 000&nbsp;mAhiin.

SIM-korttipaikka sijaitsee akun alla, jonne pääsee poistamalla Nokia N900:n takapaneelin. MicroSD(HC)-kortin paikka sijaitsee myös takapaneelin (mutta ei akun) alla. Takapaneelin poistamiseen ei tarvita mitään työkalua.

### Muisti
Nokia N900:ssa on 32 gigatavua eMMC- ja 256 megatavua NAND-muistia, jota ei voi poistaa. Lisämuistia on saatavilla hot swap -tekniikkaa tukevan microSDHC-korttipaikan avulla, jonka on varmennettu tukevan jopa 64 gigatavua lisätilaa. Hot swap -teknologia perustuu magneettiseen anturiin, joka tunnistaa takakannen poistamisen, mikä aiheuttaa osion poistamisen käytöstä. MicroSDHD-kortti voidaan alustaa käyttämään mitä tahansa tuettua tiedostojärjestelmää, joita ovat esimerkiksi ext2, ext3, FAT16 ja FAT32. 

32 gigatavun eMMC on jaettu kolmeen osioon:
* 2&nbsp;GB:n osio (ext3-tiedostojärjestelmä), jossa sijaitsee /home
* 768&nbsp;MB sivutustiedostolle
* loput VFAT-tiedostojärjestelmää käyttäen liitetty /home/user/MyDocs -kansioon, jossa on noin 27&nbsp;GB vapaata tilaa.

256&nbsp;MB:n NAND on alustettu käyttämään UBIFS-tiedostojärjestelmää ja se sisältää käynnistyslataajan, ytimen ja juurikansion "/" ja tyhjää tilaa siellä on noin 100&nbsp;MB.

Ohjelmat, jotka ovat isompia kuin 500&nbsp;kB ja joissa on riippuvuuksia, tulisi säilöä /opt -kansioon, joka on symbolinen linkki /home/opt -kansioon ja näin ollen se sijaitsee 2 gigatavun ext3-osiossa. VFAT-osio on myös käytettävissä, mutta sitä tulee käyttää varoen, koska kyseinen osio poistuu käytöstä jos USB-kaapeli yhdistetään laitteeseen.

## Ohjelmisto

Maemo 5, tunnettu myös nimellä Fremantle, on Nokia N900:n oletuskäyttöjärjestelmä. Maemo 5 on Nokian sovitus Linux-työpöytäympäristöstä taskukokoista laitetta varten. Käyttöliittymä on kokonaan muokattavissa: käyttäjä voi siirtää vekottimia ympäriinsä, lisätä/poistaa vekottimia, vaihtaa taustakuvaa ja lisätä pikakuvakkeita sovelluksiin. N900:n mukana tulee oletuksena suuri määrä sovelluksia, kuten esimerkiksi:

* **Verkko**: Mozilla-pohjainen verkkoselain nimeltään MicroB, joka sisältää Adobe Flashin version 9.4 ja RSS-lukijan. (Flash voidaan päivittää versioon 10.1)
* **Puhelinsovellus**
* **[[VoIP]]**: SIP, Skype videokeskustelun kera, Google Talk videon kera
* **Keskustelut** (Pikaviestintä ja tekstiviestit, MMS (vain PR1.2-ohjelmistopäivityksen avulla))
* **Media**: kamera, valokuvat, mediasoitin
* **Tuottavuus**: Sähköposti, kalenteri, PDF-lukija, yhteystiedot
* **[[Ovi Maps]]** (Löydä sijainti kartalla GPS:n avulla, etsi osoite tai sijainti, suunnittele reittejä)
* **Apuohjelmat**: kello, muistiinpanot, laskin, luonnostelutyökalu, tiedostojen hallinta
* **Järjestelmätyökalut**: Tiedostojen hallinta, sovellusten hallinta latauksille, vekottimet
* **Pelit**: Bounce, shakki, mah-jong, Blocks (Tetris), Marbles

Kolmannen osapuolen ohjelmistonkehittäjät ovat luoneet yli 1 500 sovellusta (joista suurin osa on ilmaisia ladata ja käyttää). Sovellushallinnan kautta käyttäjät, jotka tarvitsevat enemmän irti laitteistaan, voivat myös ladata räätälöityjä ytimiä.

Käyttöjärjestelmä käyttää upstartia käynnistysajan vähentämiseen.

Sovellus nimeltä "Easy Debian" (suom. helppo Debian) asentaa sisäiseen muistiin Debian LXDE -kuvan, joka helpottaa sovellusten - kuten IceWeaselin (Firefox-selain) sekä OpenOffice.org-paketin &mdash; käyttöä Maemossa. LXDE-käyttöliittymän kautta voi suorittaa muita Synaptic-paketinhallintaohjelmistoon kuuluvia sovelluksia, kuten GIMP:iä, jotka ovat osa Debian-asennusta. Ohjelmistoja, kuten Stellarium tai zim-työpöytäwiki, voi myös lisätä Debianiin käyttämällä chroot-työkalua Maemossa Synapticin avulla tai apt-getin avulla komentoriviltä, ja kyseisiä sovelluksia voi sitten käyttää joko LXDE-työpöydän, ohjelmistonhallinnan kuvakkeiden tai työpöydän pikakuvakkeiden kautta. Tätä on käytetty jopa Hercules-suurtietokoneemulaattorin asentamiseen, jonka avulla puhelimessa on suoritettu MVS 3.8J:tä.

### Puuttuva SIM-valikko
Nokia N900:ssa ei ole "operaattorivalikkoa" (tai SIM-sovellustyökalupakkia), joten ei ole mahdollista käyttää mitään palveluja, mitkä vaativat sitä. Esimerkkejä ongelmista:

* **Filippiinit** – "Smart Menu" ei ole saatavilla N900:lle
* **Kenia** – MPESA & ZAP (rahansiirto matkapuhelimen välityksellä) -palvelut eivät ole saatavilla N900:lle
* **Norja** – "mobile BankID" ei toimi (N900 ei voi toimia matkapuhelinpankkipalvelujen varmisteena).
* **Romania** – DigiMobil Roaming sekä Vodafone Numar Dual (Dual Number) eivät toimi N900:ssa
* **Ruotsi** – "Mobil BankID" ei toimi N900:ssa
* **Tansania** – MPESA & ZAP (rahansiirto matkapuhelimen välityksellä) -palvelut eivät ole saatavilla N900:lle
* **Viro** – MobileID (mobile National ID) ei toimi N900:ssa

## Tunnetut viat
Nokia tarjoaa usein uusia N8- tai E7-laitteita takuukorvikkeina N900-laitteille. Vaikkakin takuuehdot ja kuluttajan oikeudet vaihtelevat hallintoalueiden välillä, käyttäjät ilmoittavat onnistuneesti hylänneensä tarjoukset ja vaatineensa N900:aa korvikkeeksi ainakin Euroopan unionin alueella ja Intiassa niinkin äskettäin kuin elokuussa 2011. Omistajat, jotka eivät voi olla varmoja, että saavat N900:n takuukorvikkeena, usein yrittävät joko korjata omat laitteensa tai myydä Nokian tarjoaman takuukorvikelaitteen ostaakseen N900:n sen sijaan.

N900:n etäisyyden tunnistinanturi, joka on suunniteltu lukitsemaan kosketusnäyttö puhelimen ollessa käyttäjän korvaa vasten estääkseen puhelimen käytön vahingossa, lukitsee näytön tahattomasti kirkkaassa valossa (yleensä ulkoilmassa) kun soitetaan puhelu tai puheluun vastataan. Nokia on tunnustanut, että kyse on "laitteistoviasta", jota ei pystytä ratkaisemaan. Poistaakseen näytön lukituksen puhelun aikana, laitteen oikealla puolella sijaitsevaa käsinkosketeltavaa lukituksen poistopainiketta voi käyttää. Tämä kuitenkin pitää kosketusnäytön aktiivisena ja tahaton puhelinnäppäinten painaminen on mahdollista, kun puhelimeen puhutaan. Tätä ongelmaa on väitetty näytönsuojuskalvojen viaksi, mutta kuitenkin N900-käyttäjät, jotka eivät käytä näytönsuojuksia, ovat myös törmänneet kyseiseen ongelmaan.

N900:n MicroUSB (lataus)-portti on erittäin hauras. Jotkut ovat onnistuneesti korjanneet tämän ongelman epoksiliimalla tai juottamalla USB-portin kiinni emolevyyn.

SIM-kortin lukija saattaa myös olla huonosti juotettu alustaan. Useita N900-laitteita vaivaa ongelma, että SIM-kortin tunnistaminen epäonnistuu. Käyttäjät saattavat pystyä korjaamaan tämän laittamalla jotakin GSM-aiheisten sirujen ja kuoren väliin.

## Tulevaisuus
Toukokuussa 2010 julkistettiin, että Nokia N900 tulee olemaan viimeinen kannettava yhteydenpitolaite, joka käyttää Maemo 5 -käyttöjärjestelmää, jonka MeeGo korvaa. Nokia tulee tarjoamaan päivityksiä N900:lle tarpeen mukaan.

Vaikkakin siirtymä seuraajakäyttöjärjestelmä MeeGoon on mahdollista, tämä kiinnostanee lähinnä ohjelmistonkehittäjiä eikä kuluttajia, koska se ei ole Nokian virallisesti tukema. Käyttäjäyhteisössä on ollut kiinnostusta MeeGo-kehitysten takaisinsiirtämiseen N900:n Maemo-alustalle ja tämä tekee siitä laitteen, joka kiinnostaa laajempaa avoimen lähdekoodin yhteisöä enemmän kuin kuluttajia.

MeeGo-käyttöjärjestelmän voi ladata, mutta Nokia ei tue sitä virallisesti. Nokia tapasi sanoa, että MeeGo on Maemon seuraaja uusissa laitteissa; kuitenkin 11. helmikuuta 2011 Nokia ilmoitti keskittyvänsä pääasiallisesti yhteistyöhönsä Microsoftin kanssa. MeeGo-kehitystä ei lopeteta ja yksi MeeGo-laite julkaistaan vuonna 2011.

Keväällä 2011 Nokian MeeGo-käyttöjärjestelmän tuotepäällikkö Jukka Eklund ilmoitti, että Mika Leppisen johtama Nokia-ryhmä kehittää ohjelmistonkehittäjille suunnatun MeeGo 1.2 -version. Tämän nimenomaisen julkaisun kohteena on tehdä puhelimesta käyttökelponen ohjelmistonkehittäjä-/hakkeri-ihmiselle, ei niin ikään tavallisille loppukäyttäjille.

Syyskuun 2011 ilmoitus, että Intel ja Linux Foundation hylkäisivät MeeGon Tizenin hyväksi sai ohjelmistonkehittäjäyhteisön vakavasti harkitsemaan MeeGon tulevaisuutta N900-laitteessa.
 Tämän jälkeen kehittäjät hylkäsivät projektin nopeasti, mikä johti keskusteluun nopeaan pysähtymiseen MeeGo-dev -postituslistalla. MeeGo-ohjelmistonkehittäjien versio nimettiin aluksi MeeGo-yhteisöversioksi (engl. *MeeGo Community Edition*), ja se kehittyi Nemoksi, mikä puolestaan perustuu Mer-käyttöjärjestelmään, jota tällä hetkellä (toukokuu 2013) kehitetään aktiivisesti.

Nitdroid-projekti, joka siirtää Android-käyttöjärjestelmän muille laitteille vaihtoehtoiseksi käyttöjärjestelmäksi, on myös saatavilla N900:lle. Kuitenkin edistystä äänipuheluiden toimintakuntoon saattamiseksi on tapahtunut hyvin vähän, ja aktiivisin kehittäjä, joka käyttää internetissä nimimerkkiä "e-yes", on siirtynyt kehittämään muille laitteille, kuten Nokia N9:lle.

## Katso myös
*Internetpäätelaite
*Nokia 770
*Nokia N800
*Nokia N810
*Nokia N97
*Nokia N9
*Nokia N950

## Lähteet

## Aiheesta muualla
* Käyttöohjeet 

* Maemo-alustan virallinen sivu  
* N900:n virallinen sivusto 
* Nokia USA:n N900-tuotesivu 
* Nokia Europen N900-tuotesivu 
* Forum Nokia Device Details  
* Nokia N900 -arvostelu – Engadget 
* "The Digital Camera Revolution", *Science News*, 28. tammikuuta 2012; Vol.181 #2 (N900 ensimmäisenä kaupallisena ohjelmoitavana kamerana)